REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/296-15

3. jul 2015. godine

B e o g r a d

ZAPISNIK

SA 52. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 3. JULA 2015. GODINE

Sednica je počela u 12,00 časova.

 Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović, Aleksandar Marković, Borislav Stefanović, Ljubiša Stojmirović, Saša Maksimović, Veroljub Matić, Obrad Isailović, Darko Laketić i Dragana Barišić.

Sednici su prisustvovali zamenici odsutnih članova Odbora: Mira Petrović, zamenik Milana Krkobabića i Stefana Miladinović zamenik Milisava Petronijevića (napustila sednicu tokom druge tačke dnevnog reda).

Sednici su prisustvovali i Vladan Joksimović zamenik direktora Agencije za borbu protiv korupcije i Milan Prebiračević načelnik Odeljenja za opšte poslove Agencije za borbu protiv korupcije.

Sednici nisu prisustvovali članovi Odbora: Katarina Rakić, Olgica Batić, Milan Krkobabić, Milisav Petronijević, Đorđe Milićević, Snežana Malović i Dušica Stojković.

 Na predlog predsednika Odbora, Odbor je većinom glasova odlučio da se predloženi dnevni red dopuni novom tačkom 2. „Razmatranje obaveštenja generalnog sekretara o izricanju mera održavanja reda na sednici Desetog vanrednog zasedanja Narodne skupštine u 2015. godini (03 broj 120-1680/15 od 23. juna 2015. godine i 03 broj 120-1699/1515 od 25. juna 2015. godine)“.

Na predlog predsednika, Odbor je većinom glasova utvrdio sledeći

D n e v n i r e d:

-usvajanje zapisnika sa 50. i 51. sednice Odbora-

1. Razmatranje zahteva Agencije za borbu protiv korupcije za davanje saglasnosti za zasnivanje radnog odnosa sa novim licima i za dodatno radno angažovanje (21 broj 112-1742/15 od 30. juna 2015. godine);
2. Razmatranje obaveštenja generalnog sekretara o izricanju mera održavanja reda na sednici Desetog vanrednog zasedanja Narodne skupštine u 2015. godini (03 broj 120-1680/15 od 23. juna 2015. godine i 03 broj 120-1699/15 od 25. juna 2015. godine).
3. Razno.

Pre prelaska na razmatranje prve tačke dnevnog reda Odbor je jednoglasno, bez primedaba, usvojio zapisnike sa 50. i 51. sednice Odbora.

**Prva tačka dnevnog reda**: Razmatranje zahteva Agencije za borbu protiv korupcije za davanje saglasnosti za zasnivanje radnog odnosa sa novim licima i za dodatno radno angažovanje (21 broj 112-1742/15 od 30. juna 2015. godine)

Vladan Joksimović, zamenik direktora Agencije za borbu protiv korupcije, obrazložio je prisutnim članovima i zamenicima članova, zahtev koji je podnet u skladu sa članom 6. stav 3. Zakona o izmenama i dopunama Zakona o budžetskom sistemu („Sl.glasnik RS“, br.108/13) i Odlukom Odbora o postupku za pribavljanje saglasnosti za zasnivanje radnog odnosa sa novim licima i dodatno radno angažovanje u službama Narodne skupštine i nezavisnih državnih organa i organizacija, 21 Broj: 112-2043/14, od 20. juna 2014. godine, kojim je zatražena saglasnost za zasnivanje radnog odnosa sa osam novih licima putem objavljivanja javnog konkursa i za angažovanje jednog lica po osnovu ugovora o delu.

Na pitanja Borislava Stefanovića, člana Odbora, na kojim će konkretno poslovima raditi, odnosno koliko će iznositi prosečne plate lica za čije se zapošljavanje odnosno angažovanje traži saglasnost, Vladan Joksimović, zamenik direktora Agencije je pojasnio da je po aktu o sistematizaciji predviđeno 139 radnih mesta od kojih je popunjeno svega 73 mesta, osvrnuvši se pritom i na konkretne poslove po sektorima koje bi kandidati trebalo da obavljaju. Milan Prebiračević, načelnik Odeljenja za opšte poslove Agencije, pojasnio je da su primanja koja ostvaruju zaposleni u Agenciji u skladu sa Zakonom o državnim službenicima i Zakonom o platama državnih službenika i nameštenika. U vezi sa delom zahteva koji se odnosi na angažovanje jednog lica po osnovu ugovora o delu, objašnjeno je da se radi o realizaciji projekta „Obuke u oblasti borbe protiv korupcije“ i da je potrebno lice informatičke struke radi pripreme materijala za obuku o etici i integritetu u javnom sektoru i održavanja i unapređenja platforme ''Učenje na daljinu''.

Nije bilo diskusije.

Na predlog predsednika, Odbor je jednoglasno prihvatio zahtev i doneo zaključak o davanju saglasnosti Agenciji za borbu protiv korupcije za zasnivanje radnog odnosa sa osam novih lica na neodređeno vreme putem javnog konkursa i za dodatno radno angažovanje po osnovu ugovora o delu sa jednim licem.

**Druga tačka dnevnog reda**: Razmatranje obaveštenja generalnog sekretara o izricanju mera održavanja reda na sednici Desetog vanrednog zasedanja Narodne skupštine u 2015. godini (03 broj 120-1680/15 od 23. juna 2015. godine i 03 broj 120-1699/15 od 25. juna 2015. godine).

Predsednik Odbora upoznao je članove i zamenike članova Odbora sa sadržinom obaveštenja generalnog sekretara Narodne skupštine o izrečenim merama održavanja reda na sednici Desetog vanrednog zasedanja Narodne skupštine u 2015. godini. Narodnom poslaniku Zoranu Živkoviću izrečena je mera jedne opomene na sednici održanoj 22. juna 2015. godine, a na sednici održanoj 24. juna 2015. godine narodnom poslaniku Balši Božoviću izrečene su dve opomene i narodnom poslaniku Draganu Šutanovcu jedna opomena. Predsednik Odbora je napomenuo da su uz obaveštenja dostavljeni i izvodi iz stenografskih beležaka sa navedenih sednica, a da Odbor, u skladu sa članom 115. Poslovnika Narodne skupštine, donosi odluke o novčanoj kazni na osnovu izrečenih mera zbog povrede reda na sednici Narodne skupštine, u visini propisanoj članom 114. Poslovnika Narodne skupštine. Prema izveštaju nadležnog Odeljenja, 10% osnovne plate narodnog poslanika iznosi 6.829,78 dinara, a 20% osnovne plate narodnog poslanika 13.659,55 dinara.

U diskusiji su učestvovali: Zoran Babić, Borislav Stefanović, Ljubiša Stojmirović, Veroljub Matić i Petar Petrović.

Član Odbora Borislav Stefanović je izneo mišljenje da je narušen sistem vođenja sednice, posebno kada sednicom predsedava potpredsednik Narodne skupštine Igor Bečić. U nastavku izlaganja je izneo mišljenje da je neophodno utvrđivanje pravila koja bi bila obavezujuća za svakog predsedavajućeg sednicom Narodne skupštine i da bi, s tim u vezi, bilo potrebno utvrditi spisak zabranjenih izraza - neprimerenih reči u parlamentu. Naglasio je da nije protiv kažnjavanja narodnih poslanika već za ujednačavanje kriterijuma prilikom izricanja kazni.

Predsednik Odbora je izneo stav da je protiv normiranja, odnosno određivanja zabranjenih izraza na sednicama Narodne skupštine jer to može da se protumači kao ograničenje slobode govora u parlamentu i ukazao na potrebu češćeg održavanja sastanaka Kolegijuma Narodne skupštine. Predložio je održavanje sednice Odbora sa predsednikom i potpredsedicima Narodne skupštine u vezi sa izricanjem mera održavanja reda na sednicama Narodne skupštine i eventualnom izradom akta neprimernih izraza.

Član Odbora Ljubiša Stojmirović je istakao da dogovor između poslaničkih grupa može da poboljša rad Narodne skupštine i saglasio se sa potrebom češćeg održavanja sastanaka Kolegijuma Narodne skupštine.

Član Odbora Veroljub Matić je konstatovao da prevelika normativa može otežati rad Narodne skupštine i da dobra komunikacija sledi iz dobre volje poslanika.

Član Odbora Petar Petrović je naglasio da svaki predsedavajući ima svoje metode i principe rada i složio se da je potrebno diskutovati o promenama određenih odredaba Poslovnika.

Na predlog predsednika, Odbor je većinom glasova doneo odluku o novčanoj kazni za narodnog poslanika Zorana Živkovića, u visini od 10% osnovne plate narodnog poslanika, u iznosu od 6.829,78 dinara.

Na predlog predsednika, Odbor je većinom glasova doneo odluku o novčanoj kazni za narodnog poslanika Balšu Božovića, u visini od 20% osnovne plate narodnog poslanika, u iznosu od 13.659,55 dinara.

Na predlog predsednika, Odbor je većinom glasova doneo odluku o novčanoj kazni za narodnog poslanika Dragana Šutanovca, u visini od 10% osnovne plate narodnog poslanika, u iznosu od 6.829,78 dinara.

**Treća tačka dnevnog reda**: Razno

Povodom ove tačke dnevnog reda nije bilo predloga ni diskusije.

Sednica je završena u 13,00 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Svetlana Dedić Zoran Babić